b'\n_START_ARTICLE_\nPlebiscit o samostojnosti Slovenije\n_START_PARAGRAPH_\nPlebiscit o samostojnosti Slovenije je potekal 23. decembra 1990, na njem so se slovenski volivci odlo\xc4\x8dali o vpra\xc5\xa1anju\xc2\xa0\xc2\xbbAli naj Republika Slovenija postane samostojna in neodvisna dr\xc5\xbeava?\xc2\xab_NEWLINE_Po Zakonu o plebiscitu o samostojnosti in neodvisnosti Republike Slovenije, ki ga je 6. decembra 1990 sprejela Skup\xc5\xa1\xc4\x8dina Republike Slovenije, se je morala za uspeh plebiscita o vpra\xc5\xa1anju pozitivno opredeliti ve\xc4\x8d kot polovica vseh volivnih upravi\xc4\x8dencev._NEWLINE_Rezultati so bili razgla\xc5\xa1eni 26. decembra. Na plebiscitu se je 88,5 odstotkov vseh volivcev in 95 odstotkov udele\xc5\xbeenih odlo\xc4\x8dilo za samostojno in neodvisno Slovenijo. 25. junija 1991 je slovenski parlament sprejel ustavni zakon za uresni\xc4\x8ditev Temeljne ustavne listine o samostojnosti in neodvisnosti Slovenije, Deklaracijo o neodvisnosti in ve\xc4\x8d zakonov, s katerimi je Slovenija prevzela prej\xc5\xa1nje pristojnosti federacije na svojem ozemlju.'